b'\n_START_ARTICLE_\nRicinul\xc4\x97jos\n_START_SECTION_\nSandara\n_START_PARAGRAPH_\nRicinul\xc4\x97jos\xc2\xa0\xe2\x80\x93 nedideli, 5-10\xc2\xa0mm ilgio voragyviai. K\xc5\xabnas padengtas tvirta danga. Ne\xc4\xafprasta j\xc5\xb3 savyb\xc4\x97 \xe2\x80\x93 paslanki galvakr\xc5\xabtin\xc4\x97s skydo priekin\xc4\x97 dalis, paprastai dengianti burn\xc4\x85 ir cheliceras. Pats galvakr\xc5\xabtin\xc4\x97s dangalas vientisas. Cheliceros trumpos, dviej\xc5\xb3 segment\xc5\xb3, gale turi savoti\xc5\xa1k\xc4\x85 nagel\xc4\xaf. Pedipalpai ilgesni, palyginti su skorpionais ir pseudoskorpionais, turintys ma\xc5\xbeas \xc5\xbenyples. Ricinul\xc4\x97jos neturi aki\xc5\xb3. Pilvelis trumpas, baigiasi labai trumpa metasoma. Pilvelyje yra trys segmentai, gali b\xc5\xabti matomas vienas nepilnas, dar du nepastebimi ir n\xc4\x97ra iki galo i\xc5\xa1sivyst\xc4\x99. Patin\xc5\xb3 tre\xc4\x8dioji koj\xc5\xb3 pora virtusi kopuliacijos organais. Ricinul\xc4\x97jos neturi plau\xc4\x8di\xc5\xb3, kv\xc4\x97puoja gerai i\xc5\xa1vystytomis trach\xc4\x97jomis. \xc5\xa0alinimo organai susideda i\xc5\xa1 Malpigijaus vamzdeli\xc5\xb3 ir \xc5\xa1alinimo liauk\xc5\xb3.\n_START_SECTION_\nElgesys\n_START_PARAGRAPH_\nRicinul\xc4\x97jos\xc2\xa0\xe2\x80\x93 pl\xc4\x97\xc5\xa1r\xc5\xabnai, mintantys kitais nariuotakojais. Jos labai l\xc4\x97tai juda, analizuodamos aplink\xc4\x85 priekin\xc4\x97mis kojomis. Paliestos ilgam apmir\xc5\xa1ta.\n_START_SECTION_\nDauginimasis\n_START_PARAGRAPH_\nNedaug \xc5\xbeinoma apie j\xc5\xb3 dauginimosi ypatumus. Patinai perne\xc5\xa1a spermatofor\xc4\x85 savo modifikuotomis tre\xc4\x8diosios poros kojomis patelei. Kiau\xc5\xa1inius motina ne\xc5\xa1ioja su savimi. I\xc5\xa1 kiau\xc5\xa1ini\xc5\xb3 i\xc5\xa1sirita \xc5\xa1e\xc5\xa1iakoj\xc4\x97s lervos, v\xc4\x97liau atsiranda ir ketvirtoji pora (tuo ricinul\xc4\x97jos\xc2\xa0pana\xc5\xa1ios \xc4\xaf erkes).\n_START_SECTION_\nGeografinis paplitimas\n_START_PARAGRAPH_\nRicinul\xc4\x97jos randamos Piet\xc5\xb3 ir \xc5\xa0iaur\xc4\x97s Amerikoje, Afrikoje. Jos m\xc4\x97gsta dr\xc4\x97gm\xc4\x99, gyvena po lapais, mi\xc5\xa1ko paklote, \xc5\xbeieve, o kai kurios r\xc5\xab\xc5\xa1ys randamos olose.'